text: Kolding kommune underkendt
  06 september 2010 kl. 19.56
  Kolding Kommune må ikke hyre Falck til at afgøre, om 3F'er skal have sygedagpenge. Det fastslår Beskæftigelsesankenævnet, skriver Nyhedsbrevet 3F.
  "Kommunens afgørelse om retten til sygedagpenge er ugyldig, da den må anses som truffet af anden aktør," lyder det i afgørelsen fra et enigt nævn.
  
  Kreativ aftale
  - Det skulle meget gerne føre til, at færre af vores medlemmer får frataget deres sygedagpenge. Og sætte en stopper for, at kommuner kan benytte sig af denne type kreative aftaler, siger John Bondebjerg, formand for 3F Kolding.
  
  Kommune kan anke
  Kolding Kommune kan anke afgørelsen til Ankestyrelsen. Det var mandag eftermiddag 6. september ikke muligt at få en kommentar fra Kolding Kommune.
  Nyhedsbrevet 3F har tidligere afsløret, at over dobbelt så mange borgere i Kolding Kommune bliver frataget deres sygedagpenge til fordel for kontanthjælp eller slet ingen indtægt. Stigningen er sket, efter at Kolding Kommune og Falck 1. september 2009 indgik et treårigt partnerskab. Her optrådte Falck som "anden aktør".
  